**Chronický prípad**

21-ročné dievča, február 2021

*Volala jej mamina, dcéra je hospitalizovaná v Pezinku na psychiatrii. Diagnostikovaná hraničná porucha osobnosti, berie Fevarin, Rispen, Timonil. Chce objednať dcéru, keď príde z Pezinka. Dcéra žije len s mamou, s otcom sa príliš nestretáva.*

Konzultácia: Klientku som videla prichádzať do kancelárie, mama na prvý pohľad dominantná, rýchla, dcéra sa vliekla 2 kroky za mamou. Fyzicky to vyzeralo, že buď extrémne nevládze, alebo je mimo. Inak pekné mladé dievča, blond vlasy, vyzerá strieborne, reakcie spomalené (pravdepodobne efekt liekov).

Mama hovorí: Vždy bola tichučká, princeznička, poslušná, tichá, vnímavá, všetko ju zaujímalo, úžasné decko do 12 rokov. Videla som, že nezapadá, intelektuálne bola inde so záujmami. Je citlivá, vnímavejšia, obráti sa to proti nej, je to ako útok. V 14 som zistila, že sa reže. Potom mala epizódy s alkoholom, drogami. Bola agresívna ako démon. Nebezpečná pre seba aj iných. Bola aj šikanovaná v škole, museli sme zmeniť školu. No čo, nespravím z nej delfína.

Mamina odchádza z konzultácie, dcéra sa jej hodila okolo nohy a silno ju držala za nohu.

----------------

Klientka hovorí: Vedela som vydržať veľa, aby som prebila vnútornú bolesť. Moja mama si myslela, že som alkoholička, našla mi fľaše alkoholu, dala ma k psychiatrovi. Napriek tomu, že je moja mama, nikdy som nemala pocit, že mám podporu, že vás nebude súdiť. Som nahnevaná, mám v sebe potlačený hnev.

ČO CHCETE RIEŠIŤ? Zmeny nálad, kontrolu nad pocitmi. Mám potlačený hnev v sebe, nikdy som nebola agresívna, ide to von zo mňa ako depresia, úzkosti. Od 11 rokov mám depresiu aj rok, nonstop. Keď som šťastná, míňam viac peňazí, kúpila som si zajaca a zvieratá za 200 Eur. Bol z toho problém, mama má fóbiu zo zvierat. Tiež s koncentráciou mám problém aj s pamäťou.

POVEDZTE VIAC O DEPRESII? Teraz keď som na liekoch, nechce sa mi žiť, ale nie je aktívna tá bolesť. Strašne tu trpím, nemám prečo žiť, nič ma nebaví. Mám zmeny nálad – mení sa mi to aj počas dňa aj počas mesiaca - 2 mesiace som v depresii, 2 mesiace som šťastná. Nič iné neexistuje len negatívne myšlienky, mám chuť si otrieskať hlavu, ťažké zvládať myšlienky, nemám nad nimi kontrolu. Občas sa aj porežem na ruke, naposledy pred mesiacom. Tam, kde som sa rezala, cítim jemnú bolesť, začne to na ľavej ruke, je to také šteklenie, cítim to vždy, keď príde psychické zrútenie.

POVEDZTE VIAC O PSYCHICKOM ZRÚTENÍ SA. Cítim sa, že vonkajší svet neexistuje, existujem len ja a moja myseľ. Nemusí to mať spúšťač, začnem rozmýšľať, prevalia ma myšlienky, veľmi sa ma to dotkne, vzbudí to strach, neistotu. Mám aj problém s hnevom, zo sekundy na sekundu to prekypí, vtedy neviem, čo hovorím, hovorím aj, čo si nemyslím. Keď si len spomeniem na traumy z detstva, cítim akoby som opúšťala svoje telo. Jemne sa mi zatočí hlava a nie som tam. Odosobním sa, dám sa dozadu, nevnímam, čo sa deje.

POVEDZTE VIAC O TRAUMÁCH Z DETSTVA: Rodičia sú rozvedení, nebol muž v mojom živote, neviem, aké má mať hodnoty muž. Mám pocit, že otec ma nemá rád, nikdy pre mňa nič neurobil. Veľmi ťažko sa mi udržujú vzťahy, mám úzkosti z volania s otcom. S otcom ma to ovplyvňuje aj v sexuálnych veciach. Keď som bola 6-8 rokov, boli sme v Ženeve u maminej najlepšej kamarátky, jej manžel ma zneužil. Povedala som to mame, ale nebrala to tak, neviem, či mi verila. Sľúbila mi, že ma s ním nenechá samu, ale nechala ma. Opakovalo sa to, bola som nevypočutá, nesiem si to.

Cítim sa špinavá, hnusná - prvý sexuálny zážitok v takom skorom veku (hovorí o zneužití). Zhnusilo mi to mužov, viem ich nenávidieť, ale aj byť kamarátka s nimi. Keď ma nevníma sexuálne, mám pocit, že ma nemá rád. Musí mať so mnou sex. Som promiskuitná, podvádzam, mám rada aj tvrdší sex. Potom sa cítim zneužito, moje sebavedomie klesne, cítim sa ako smeti, som sama sebe odporná. Neviem sa viazať, nie je to romantické, necítim lásku.

POVEDZTE MI VIAC O MUŽOCH: Zradili ma, nemám vzťah s otcom, toto zneužitie. Keď mám depresie, podriadim sa, som submisívna, keď mám dobrú náladu, viem byť aj ja dominantná. Páči sa mi mať kontrolu. Keď som smutná, chcem byť zneužitá.

O DETSTVE, RODIČOCH? S mamou sme si blízke, veľa rozpráva, obdivujem, že bola sama so mnou a zvládla to, má môj rešpekt. Tak som bola uzatvorená do seba, že som jej nehovorila o probléme. Bála som sa, že sklamem mamu, snažila som sa byť perfektné dieťa, potláčala som veci. Nechcela som byť pošpinená, chcela som byť nevinné dobré dievčatko, anjelik, ktorý nič nikdy zle neurobí, mala som dobré známky.

OTEC? Od 5. rokov ho často nevídam. Nezáležalo mu na mne. Mama o ňom zle rozprávala, že kašle na mňa, nikdy mi neurobil oslavu, darček. Otec je emočne nedostupný, neukazoval city, nepovedal mi, že ľúbim ťa, rozprával sarkastickým tónom: „Načo skúšaš hrať na gitare, nemáš hudobný sluch. To čo máš ha haha.“ Cítila som sa nedôležito, že nikomu na mne naozaj nezáleží. Preto som brala aj drogy, aby som nemyslela na svoje traumy (klientka vyskúšala extázu, kokaín, LSD).

KEDY SA DOBRE CÍTITE? Keď sa maľujem, keď si čistím pleť. Rada počúvam hudbu, maľujem, čítam, rada si upratujem izbu. Veľmi ma baví organizovať, upratovať, premiestňovať – mám pocit, že si dávam život do poriadku, cítite sa lepšie. Napr. je týždeň, keď chcem stále niečo robiť, idem všetko robiť a potom sa cítim mŕtva a nič neviem robiť. Keď sa cítim dobre, mám sebavedomie na úrovni 10, keď zle na 1 (stupnica 1-10). Spávam doteraz s plyšákom, striedam si ich, objímam ich, keď zaspávam, ten telesný pocit, že niekto je tam so mnou.

ZLATÁ RYBKA? Mať manžela, deti, farmu so zvieratkami. AKÉ ZVIERATÁ? Mám veľmi rada psíkov, prasiatka, koníka, ovečky, kravičku, činčilu. Chcela by som sa o ne starať, aby ma vnímali ako maminu. Viem, že u mňa im je dobre, že sú v bezpečí. Iným až tak neverím. Nemám rada hady a hmyz. Fóbia z hmyzu. U hadov neviem, čo si myslia. Rada sa starám o deti, rada si ich ňufkám.

INÉ FYZ PROBLÉMY? Nepravidelný menzes, polycystické vaječníky, mám hrču vľavo, je to bolestivé. Mávam veľmi silné kŕče, skoro som odpadla. Veľmi silný, návalový menzes, tmavé zrazeniny.

FARBA? 23B, 12A, nenávidím červenú.

PREDPIS:

--------------------------------------------------------

*MAREC KONTROLA: Hneď po lieku som sa veľmi hnevala na rodičov, nezvládli to, zaoberala som sa tým veľmi, bola som agresívna na každého. Potom som veľmi ochorela, niečo ako covid alebo zápal dutín. Strašné bolesti hlavy pri každom pohybe, výbuch v hlave, 41 teploty 5 dní, nešlo ich zraziť. Test bol negatívny. Nemala som upchatý nos, bolelo ma veľmi hrdlo a kašľala som.*

*Vzťah s mamou sa zmenil. Boli sme takmer bez hádok, predtým mi stále niečo vytýkala – že som dramatická, že sa chcem rezať atď. Keď mi povie niečo neprávom, poviem jej, že jej slová mi vedia ublížiť, som viac otvorená voči nej. Aj mama si to všimla – nezatváram sa pred ňou, chcem s ňou byť v jednej izbe, aj ona je viac ohľaduplná. Som racionálnejšia, už sa hneď nezrútim. Naposledy som mala taký dobrý pocit zo vzťahu s mamou, keď som mala 12.*

*Čo sa týka iných vzťahov - nebavilo ma odpovedať ľuďom na správy, predtým som cítila povinnosť urobiť to, teraz nie.*

*DEPRESIA? Mám úzkosť ohľadom budúcnosti, ale depresia je ok. Predtým, keď mi napadla negatívna myšlienka, utápala som sa, moja vôľa bola na 1, teraz je na 6 (stupnica 1-10). Môj výzor nie je moja priorita, ak vyzerám strašne, neriešim to.*

*REZANIE? Vôbec. V zime v januári som sa naposledy rezala. Predtým od 12 cca každé 2 týždne na nohe a na boku. A TO ŠTEKLENIE, ŽE VÁS TO VOLÁ? Nenapadlo mi to, že chcem. Nemala som tieto pocity.*

*--------------*

*KONTROLA O PÁR MESIACOV: Mám viac motivácie, vidím viac zmyslu, cez ten deň žijem nielen prežívam. Zlepšilo sa to, ako vnímam veci. Omnoho lepšie depresia a úzkosti, neviem, či nie som až moc zahľadená do seba, moc veľký opak oproti tomu, čo som bola, nepotláčam sa.*

*Prestala som brať psychiatrické lieky, sama som si vysadila, absolútne som sa s tým nevedela učiť, (vysadila ich zo dňa na deň začiatkom mája), viac už nešla k psychiatričke.*

*KVALITA ŽIVOTA? 87%, psychicky 93% (ešte bola fyzicky trochu unavená).*

*V júni výborne zmaturovala, odišla študovať do Holandska.*

------------------------------------------------------------------------------

**Akútny prípad:**

Klientka žije v zahraničí v teple: „Vždy keď som na slovensku v zime bývam chorá. Na Silvestra sme všetci na seba rozprávali asi som chytila od niekoho chrípku (má chrípku A podľa testu)“

Kýcham, mám tečúce sople, priedušky- cítim ich keď kašlem. Suchý dusivý kašeľ, neodkašliavam hlieny. Večer ma boleli aj uši, úplne červenú tvár som mala. Bolí ma čelo nad očami z toho, že mám dutiny plné. Bolia ma oči, keď s nimi krútim, teplota 38,5. Taká som akoby ma niekto zmlátil.

Nervy mám, nervy, som tu ešte pár dní a nemôžem ísť von. Neviem zaspať, lebo mám tie sople a nervy, vkuse nadávam, som nasraná, že som chorá, v Grécku mi je jedno keď ochoriem. ČO TI NAJVIAC VADÍ? Že nemôžem ísť von a nakazím našich. EŠTE NIEČO TI VADÍ? Nie vôbec nič

JE TI TEPLO ALEBO ZIMA? Teplo, ja som zvyknutá spávať pri 17 stupňoch v Grécku, tu majú naši 25, strašné. Mám otvorené okno kvôli tomu teplu. (pozorovanie - oblečená je skôr teplo, má teplú mikinu)

MÁŠ STUDENÉ ALEBO TEPLÉ RUKY? teplé

CÍTIŠ SA UNAVENEJŠIA AKO OBVYKLE? Nie

JEDLO? Vôbec nemám nič chuť jesť, nič som nejedla nejak

SI SMADNÁ? Pijem, ale nepociťujem smäd. CHCEŠ TEPLÉ ALEBO STUDENÉ PIŤ? Skôr teplejšie ale nie horúce.

CHCEŠ SA HÝBAŤ? Ani nie, ale chodím z gauča na posteľ, 20 min na gauči a potom posteľ.

EŠTE NIECO? Chcem čerstvý vzduch. Mám väčšiu chuť na sladké, to nemávam normálne

PREDPIS:

KONTROLA: Na druhý deň lepšie o 70% na ďalší deň o 90% .